Vrou skiet haarself glo per ongelukArgieffoto (StevePB, Pixabay) ŉ 41-jarige vrou is in ŉ hospitaal in Pietermaritzburg in KwaZulu-Natal opgeneem nadat sy haarself glo per ongeluk in die maag geskiet het. Shawn Herbst, woordvoerder van Netcare 911, het gesê paramedici is Saterdag omstreeks 18:30 na ŉ huis in Chasedeneweg in Chase Valley ontbied waar die skietvoorval plaasgevind het. “Hoewel inligting wat op die toneel verkry is op bespiegeling berus, is die vrou na bewering in die maag geskiet terwyl sy glo ŉ handwapen skoongemaak het ter voorbereiding van ŉ skietkompetisie,” het Herbst gesê. Die vrou is op die toneel gestabiliseer en na ŉ plaaslike hospitaal geneem vir verdere behandeling. Die polisie was op die toneel en ondersoek die voorval.